Punctul muzeal de la Parța (Timiș), care adăpostește și replica unui sanctuarul neolitic, vechi de peste 6.000 de ani, a fost inaugurat chiar de Ziua Națională a Culturii, deocamdată doar pentru elevi ai mai multor școli.
Muzeul de la Parța care conține replica unui sanctuarui neolitic vechi de peste 6.000 de ani, a fost deschis copiilor la 15 ianuarie, de Ziua Culturii Naționale, în ziua nașterii poetului național Mihai Eminescu.
Dar din lipsă de personal, Muzeul Național al Banatului nu a deschis până acum punctul muzeal pentru publicul larg. Acest lucru se va întâmpla în weekendul 8-10 martie 2024. Între orele 10.00 și 18.00, pasionații de istorie, mit și arheologie sunt invitați să pășească într-un tărâm în care trecutul prinde glas.
"Vestea cea mare străbate timpul: Punctul Muzeal de la Parța își deschide porțile în luna martie! În prag de echinocțiu, când ziua se împletește cu noaptea într-un dans al echilibrului cosmic, Punctul Muzeal de la Parța vă invită să retrăiți istoria prin ochii strămoșilor neolitici. Aici, săpăturile arheologice au dezvăluit o lume demult uitată, marcând situl ca un punct crucial în înțelegerea neoliticului din regiunea noastră. Sanctuarul Neolitic de la Parța, cu cei 6.000 de ani de mister și cunoaștere, vă deschide drumul către cel mai vechi sanctuar de pe teritoriul actual al Banatului", spun cei de la Muzeul Național al Banatului.
La 18 kilometri de Timișoara, localitatea Parța a devenit punct turistic. Dacă până acum comuna nu avea nicio atracție pentru vizitatori, acum are un muzeu de cel mai înalt nivel. Punctul muzeal a fost construit de Muzeul Național al Banatului din fonduri transfrontaliere România-Serbia, părții românești revenindu-i o investiție în jur de 400.000 de euro.
Muzeul adăpostește replica sanctuarului neolitic, descoperit pe malul Timișului, în anii '70, care se află din anii '80, într-o încăpere de la parterul Castelului Huniade din Timișoara.
Săpăturile arheologice din zona Parța au debutat în 1931, dar în 1975 proiectul ajunge pe mâna profesorului Gheorghe Lazarevici. El este cel care a descoperit sanctuarul neolitic.
Vorbim de unul din cele mai vechi și importante sanctuare din istoria culturii europene. El a fost distrus, incendiat intenționat, într-un conflict dintre comunități. A fost acoperit cu pământ, iar asta a făcut să se și păstreze foarte bine.